REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/104-15

4. marta 2015. godine

B e o g r a d

ZAPISNIK

SA 44. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 4. MARTA 2015. GODINE

Sednica je počela u 12,05 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Milisav Petronijević, Đorđe Milićević, Ljubiša Stojmirović, Saša Maksimović, Veroljub Matić, Obrad Isailović (pristupio u toku razmatranja prve tačke dnevnog reda), Dušica Stojković i Darko Laketić.

Sednici je prisustvovao Milan Đurica, zamenik člana Odbora Dragane Barišić, kao i Aleksandra Jerkov, narodni poslanik.

Sednici je prisustvovala i generalni sekretar Narodne skupštine Jana Ljubičić.

Sednici nisu prisustvovali članovi Odbora: Katarina Rakić, Olgica Batić, Milan Krkobabić, Snežana Malović, Vesna Martinović i Dragana Barišić.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 42. i 43. sednice Odbora -

1. Davanje saglasnosti na Pravilnik o izmenama i dopunama Pravilnika o unutrašnjem uređenju i sistematizaciji radnih mesta u Službi Narodne skupštine (03 Broj: 02-3937/11, od 3. marta 2015. godine);

2. Razmatranje ostavke koju je na položaj pomoćnika generalnog sekretara Narodne skupštine - rukovodilac Sektora za održavanje objekata Narodne skupštine, podneo Milan Brzaković (21 Broj:118-508/15, od 3. marta 2015. godine);

3. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnik sa 42. i 43. sednice Odbora.

 **Prva tačka dnevnog reda**: Davanje saglasnosti na Pravilnik o izmenama i dopunama Pravilnika o unutrašnjem uređenju i sistematizaciji radnih mesta u Službi Narodne skupštine (03 Broj: 02-3937/11, od 3. marta 2015. godine)

Generalni sekretar Narodne skupštine Jana Ljubičić, predstavila je Pravilnik o izmenama i dopunama Pravilnika o unutrašnjem uređenju i sistematizaciji radnih mesta u Službi Narodne skupštine. Ona je navela da je potreba za izmenama i dopunama Pravilnika usledila usled neophodnosti usklađivanja sa Zakonom o izmenama i dopunama Zakona o državnim službenicima, u pogledu uslova za obavljanje poslova u okviru zvanja državnih službenika na izvršilačkim radnim mestima i uslova za obavljanje poslova državnih službenika na položaju, kao i u cilju smanjenja broja izvršilačkih radnih mesta i broja izvršilaca, radi neophodnih ušteda u javnim rashodima, boljoj iskorišćenosti postojećih kadrova i njihovom efikasnijem radu. S tim u vezi, naglasila je da je broj sistematizovanih radnih mesta 205 i da je broj izvršilaca u Službi smanjen sa 536 na 519, tako da je broj državnih službenika smanjen sa 406 na 390, a broj nameštenika sa 125 na 124.

Na pitanje Aleksandre Jerkov, narodnog poslanika, zbog čega je navedenim izmenama, u Kabinetu predsednika Narodne skupštine, Kabinetu generalnog sekretara Narodne skupštine i pojedinim odeljenjima, predviđeno povećanje broja izvršilaca, imajući u vidu da je jedan od ciljeva sprovođenje neophodnih mera ušteda u javnim rashodima, generalni sekretar je pojasnila da je predloženim izmenama Pravilnika isključivo izvršena preraspodela, shodno potrebama koje Narodna skupština ima. Pojasnila je da određen broj tih izvršilaca predstavljaju zaposleni koji su bili angažovani u poslaničkim grupama onih političkih stranaka koje na parlamentarnim izborima održanim 2014. godine nisu prešle neophodan cenzus, kao i da se određen broj lica angažuje usled odlaska pojedinih zaposlenih u penziju. S tim u vezi, predsednik Odbora je istakao da su određena odeljenja od izuzetne važnosti za rad Narodne skupštine, te da su povećanja broja izvršilaca u tim odeljenjima nastupila upravo iz tog razloga.

Na pitanje narodnog poslanika Aleksandre Jerkov koliko je lica zaposleno u Narodnoj skupštini od maja meseca 2012. godine, generalni sekretar je istakla da je u navedenom periodu ukupno zaposleno 121 lice, na određeno i neodređeno vreme, uključujući i zaposlene u poslaničkim gupama.

 Na predlog predsednika, Odbor je većinom glasova dao saglasnost na Pravilnik o izmenama i dopunama Pravilnika o unutrašnjem uređenju i sistematizaciji radnih mesta u Službi Narodne skupštine 03 Broj 02-3937/11 koji je generalni sekretar Narodne skupštine doneo 3. marta 2015. godine.

**Druga tačka dnevnog reda**: Razmatranje ostavke koju je na položaj pomoćnika generalnog sekretara Narodne skupštine - rukovodilac Sektora za održavanje objekata Narodne skupštine, podneo Milan Brzaković (21 Broj:118-508/15, od 3. marta 2015. godine)

Predsednik Odbora je istakao da je ostavka pomoćnika generalnog sekretara podneta u skladu sa članom 76. Zakona o državnim službenicima i da je u skladu sa članom 79. Zakona, neophodno da Odbor imenovanom donese rešenje o prestanku rada na položaju. Kako je dalje naveo, imenovani je na položaj prvi put postavljen rešenjem Odbora 28 Broj 112-3486/06 od 5. decembra 2006. godine, i to na period od pet godina i drugi put rešenjem Odbora 28 Broj 119-4686/11 od 21. decembra 2011. godine.

Diskusije nije bilo.

Na predlog predsednika, Odbor je jednoglasno (Saša Maksimović, član Odbora, glasao je dizanjem ruke, s obzirom na to da e parlament nije bio u funkciji na njegovom računaru) doneo Rešenje o prestanku rada na položaju Milanu Brzakoviću, pomoćniku generalnog sekretara Narodne skupštine - rukovodiocu Sektora za održavanje objekata Narodne skupštine.

**Treća tačka dnevnog reda**: Razno

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić